《宿水竹居连日风雨偶赋短歌简黄芳亭赵升之》
清代·吴泰来

老南老屋吹春风，辛夷欲谢夭桃红。平堤水涨野烟合，柳塘阴雨愁濛濛。

林深无人掩茅屋，棐几湘帘净尘俗。幽禽隔竹一声啼，芳草当阶几丛绿。

闲窗坐对一樽酒，苦忆南村素心友。著屐冲泥兴不辞，传书折简情何有。

流光抛人春可怜，城西水榭花莲天。锦屏绣幕看不足，青林几日闻啼鹃。

今年花红不相觅，来岁花开定相忆。烟波千里两愁心，君住江南我江北。

作者简介：（?—1788）江苏长洲人，字企晋，号竹屿。乾隆二十五年进士，召试赐内阁中书。乞病归，筑遂初园于木渎。藏书多宋元善本。后应毕沅聘，主关中及大梁书院。有《净名轩集》、《砚山堂集》。